ఇక్కడ ముంచి.. అక్కడ దర్జాగా
- భారత్‌ క్లియరెన్స్‌తోనే ఛోక్సీకి పౌరసత్వం
- పోలీసు అనుమతిచ్చారు : ఆంటిగ్వా వెల్లడి
న్యూఢిల్లీ: పంజాబ్‌ నేషనల్‌ బ్యాంకులో జరిగిన భారీ కుంభకోణంలో నిందితులు పరారయ్యాక..కేంద్రంలోని బీజేపీ సర్కారువ్యవహరించిన తీరుపైనే అనుమానాలు వ్యక్తమవుతున్నాయి.కోట్లు కొల్లగొట్టి మెహుల్‌ ఛోక్సీ ప్రస్తుతం ఆంటిగ్వా దేశంలో మకాం వేశాడు. అతనికి ఆంటిగ్వా పౌరసత్వం కూడా ఉన్నది. కాగా ఛోక్సీకి తమ దేశ పౌరసత్వం ఉండడంపై ఆంటిగ్వా స్పందించింది. గతేడాది ఛోక్సీకి తాము పౌరసత్వం ఇచ్చామని తెలిపింది. అప్పుడు భారత ప్రభుత్వం నుంచి అందిన పోలీస్‌ క్లియరెన్స్‌ సర్టిఫికెట్‌ పరిశీలించాకే..అతనికి పౌరసత్వం ఇచ్చామని వెల్లడించింది. ముంబయికి చెందిన విదేశీ వ్యవహారాల రీజినల్‌ పాస్‌పోర్ట్‌ కార్యాలయం నుంచి వచ్చిన ధ్రువపత్రంలోనూ ఛోక్సీకి సంబంధించి ప్రతికూల అంశాలేమీ లేవని నిర్ధారించుకున్నాకే..అతనికి అనుమతిచ్చామని ఆంటిగ్వా వెల్లడించింది. ఛోక్సీ దరఖాస్తుపై కఠినమైన తనిఖీలు కూడా చేశామని తెలిపింది. ఏ సందర్భంలోనూ ఆయన దరఖాస్తుపై అనుమానాస్పద సమాచారం లేదని పేర్కొంది. ప్రముఖ వజ్రాల వ్యాపారి నీరవ్‌ మోడీ, అతని మామ మెహుల్‌ ఛోక్సీలు పీఎన్‌బీలో రూ.13,500కోట్ల మోసానికి పాల్పడిన కేసులో నిందితులుగా ఉన్న విషయం విదితమే. ఛోక్సీ ఈ ఏడాది జనవరిలోనే భారత్‌ విడిచి వెళ్లిపోయాడు. ప్రస్తుతం నీరవ్‌ మోడీ కూడా విదేశాల్లోనే ఉన్నాడు. పీఎన్‌బీ కుంభకోణంపై సీబీఐ, ఈడీ దర్యాప్తు చేస్తున్నాయి. అయితే భారత్‌, ఆంటిగ్వాల మధ్య దోషుల అప్పగింతపై ఎలాంటి ఒప్పందం లేదు. కానీ ఛోక్సీని భారత్‌ను తీసుకెళ్లేందుకు ఆ దేశం వినతిని తాము గౌరవిస్తామని ఆంటిగ్వా సర్కారు హామీ ఇచ్చింది.
మీ స్నేహితులకు రికమెండ్ చెయ్యండి